毛彦謨容膝軒
作者：呂本中
朝代：宋

paragraphs: 黄金爲樓玉爲梯，畫旗素錦生光輝。
不如一庵醉而歸，倒卧側立無東西。
君才于用無不宜，會稽竹箭梁山犀。
賈而不售君不疑，亦不自以爲珍奇。
淵明妙處君得之，萬古一首歸来辭。
一庵容膝君所知，不用芥子藏須彌。
望風懷想三歸依，眼前有睫見者誰。
世人紛紛不自治，何異羊質蒙臯比。
見豺而戰忘其皮，牆頭燕雀莫漫肥。
汝不仰看鴻鵠飛，伯夷去採西山薇。
想渠瘦亦不勝衣，不羡汝曹腰十圍。